Trump se nuwe veiligheidsadviseur praat ook AfrikaansPres. Donald Trump en Robert O’Brien. Foto: (AP Photo/Evan Vucci) Pres. Donald Trump se nuwe nasionale veiligheidsadviseur, Robert O’Brien, praat ook Afrikaans. Trump het O’Brien, sy hoof-gyselaarsonderhandelaar en ŉ gevestigde figuur in Republikeinse beleidskringe, Woensdag in dié pos aangestel. Hy is die vierde persoon in twee jaar om dié posisie te beklee. O’Brien het sy aanstelling as ŉ “voorreg” bestempel. “Ons het al geweldige suksesse in verband met buitelandse beleid onder pres. Trump se leiding gehad. Ek verwag dat dit sal voortgaan. Ons het wel ŉ aantal uitdagings,” het hy bygevoeg. O’Brien het gesê die fokus van die administrasie sal steeds wees om die VSA veilig te hou en die weermag te herbou. Maroela Media het in 2017 oor O’Brien en sy liefde vir Afrikaans berig. Hy het in ŉ onderhoud met Jhua-Nine Wyrley-Birch van AfriForum gesê Afrikaans is ŉ ryk en unieke taal. Suid-Afrika sal intellektueel armer wees as daar nie plek vir dié taal in sy akademie en hoër onderwysinstellings is nie, het hy bygevoeg. O’Brien was destyds een van die top-studente van die Universiteit van Kalifornië se Los Angeles-kampus (UCLA), en is deur ŉ internasionale beursfonds gekies om in 1986 as uitruilstudent in Suid-Afrika te kom studeer. Hy het tydens ŉ onderhoud gesê hy praat steeds Afrikaans en dat hy maandeliks vir hom eksemplare van De Kat en Huisgenoot invoer om te lees. O’Brien is ŉ oudstudent van prof. Jacques du Plessis, ŉ voormalige dosent in Afrikaans aan die universiteit van Wisconsin en UCLA, wat hom beywer vir die navorsing en ontwikkeling van taaltegnologie en taaltegnologieprodukte vir Suid-Afrikaanse tale. Robert O’Brien. Foto: (AP Photo/Evan Vucci) Volgens O’Brien het hy besluit om Du Plessis se Afrikaanse klasse by UCLA te volg, wat toe een van die min universiteite in die VSA was met ŉ Afrikaans-taalkursus, ter voorbereiding vir sy tyd in Suid-Afrika. Hy het ook met behulp van ŉ kursus aan een van die wêreldbekende Berlitz-taalskole uit boeke en in private klasse Afrikaans aangeleer voordat hy na Suid-Afrika gekom het. O’Brien het ook gesê dat sy tyd in ŉ Afrikaanse manskoshuis by Kovsies hom veral gehelp het om die taal onder die knie te kry. “Suid-Afrikaners is na my mening die gasvryste mense ter wêreld en ek het dit veral by Kovsies ervaar. Die Afrikaanse studente in my koshuis het baie belanggestel in die VSA en het meer kennis gedra van ander wêreldgebeurtenisse as my Amerikaanse vriende. My klasmaats was ook baie behulpsaam en het moeite gedoen om my met Afrikaans te help.” Hy het destyds toegegee dat hoewel hy nog Afrikaans kan praat, hy weens sy Amerikaanse aksent steeds sukkel om sy r’e te rol. Sy siening is dat hoe meer tale ’n persoon kan praat, hoe beter dit vir hom of haar is om hulself in ’n sake-omgewing, die politiek of diplomatieke sake te kan handhaaf. “In die VSA sien ons dat minderheidsgroepe hul eie skole stig en bestuur waar die regering besluit om nie hul taal in die bestaande skole aan te bied nie. Daar gaan dalk ŉ tyd kom dat Afrikaanse mense in Suid-Afrika en Namibië óók private skole sal moet open om kinders van alle agtergronde in Afrikaans te leer om só tot die taal se voortbestaan by te dra.”